Civildienesta noteikumu 65. panta 1. punkta otrajā daļā paredzēts, ka dažas noteikumos minētās summas, pēc kurām nosaka pamatalgu, dažādus pabalstus un koeficientus, pārskata katru gadu saskaņā ar XI pielikumu. Komisija šīs pārskatītās summas divu nedēļu laikā pēc to pārskatīšanas informēšanas nolūkā publicē Eiropas Savienības Oficiālā Vēstneša C sērijā.

·dati par izņēmuma klauzulas piemērošanas ietekmi uz budžetu; izņēmuma klauzula tika piemērota 2020. gada decembrī ar atpakaļejošu spēku no 2020. gada 1. jūlija, un tās pēcāka atgūšana tiks veikta kopā ar atalgojuma un pensiju ikgadējo pārskatīšanu, kas notiks 2022. gada decembrī ar atpakaļejošu spēku no 2022. gada 1. jūlija.

·dati par atalgojuma un pensiju, kā arī tiem piemēroto korekcijas koeficientu starpposma pārskatīšanas ietekmi uz budžetu; minētā pārskatīšana tika veikta 2022. gada jūnijā ar atpakaļejošu spēku no 2022. gada 1. janvāra. Šī pārskatīšana attiecās uz visiem ES darbiniekiem. Tās iemesls bija būtiskas izmaiņas dzīves dārdzībā Briselē un Luksemburgā laikposmā no 2021. gada jūnija līdz decembrim;

Apvienotā Karaliste izstājās no ES 2020. gada 1. februārī un tagad ir “trešā valsts”. Ar Izstāšanās līgumu ieviestais pārejas periods beidzās 2020. gada 31. decembrī. Tādēļ specifiskā rādītāja aprēķināšanas nolūkā Apvienotā Karaliste vairs nav iekļauta XI pielikuma 1. panta 4. punktā minēto dalībvalstu pamatizlasē (atlikusī desmit dalībvalstu izlase joprojām veido vismaz 75 % atlikušo ES 27 dalībvalstu iekšzemes kopprodukta).

Ar apvienoto indeksu mēra Eiropas Savienības ierēdņu dzīves dārdzības līmeņa izmaiņas Beļģijā un Luksemburgā atbilstoši šajās divās dalībvalstīs strādājošo darbinieku sadalījumam. Eurostat šo indeksu aprēķina, pamatojoties uz Beļģijas un Luksemburgas iestāžu sniegto informāciju par cenām un ES iestāžu iekšējās datubāzēs iekļauto informāciju par darbinieku skaitu.

Turklāt Civildienesta noteikumu XI pielikuma 10. pantā ir paredzēta starpniecības klauzula, proti, specifiskā rādītāja vērtībai ir noteikta augstākā robeža +2 % un zemākā robeža -2 %. Ja specifiskā rādītāja vērtība pārsniedz šo robežu, tad tās vietā ikgadējās pārskatīšanas noteikšanā izmanto attiecīgo robežvērtību. Robežvērtību šādā gadījumā piemēro no 1. jūlija, bet ikgadējā pārskatīšanā iegūto atlikušo vērtību piemēro no nākamā gada 1. aprīļa.

Civildienesta noteikumu XI pielikuma 11. pantā ir noteikta izņēmuma klauzula, ko piemēro tad, ja Komisija ir prognozējusi Savienības reālā iekšzemes kopprodukta (IKP) kritumu. Saskaņā ar Civildienesta noteikumu XI pielikuma 11. pantu izņēmuma klauzulu piemēro tad, ja specifiskā rādītāja vērtība ir pozitīva, bet kārtējā gadā Savienības IKP krītas. Šajā gadījumā – atkarībā no ES IKP krituma apmēra – ikgadējās pārskatīšanas aprēķinā izmanto daļu no specifiskā rādītāja vai visu šo rādītāju, un atlikušo vērtību piemēro no vēlāka datuma nākamajā gadā vai tad, kad Savienības IKP kumulatīvais pieaugums, mērot no gada, kurā tika piemērota izņēmuma klauzula, kļūst pozitīvs.

Visbeidzot, saskaņā ar Civildienesta noteikumu XI pielikuma 8. pantu gadījumos, kad dzīves dārdzība (ko mēra, izmantojot netiešos indeksus) kādā konkrētā dienesta vietā ir pieaugusi par vairāk nekā 6 % vai 10 %, starpposma vai ikgadējā pārskatīšana stājas spēkā dienā, kas ir pirms īstenošanas termiņa (t. i., pirms 1. jūlija ikgadējās pārskatīšanas gadījumā un pirms 1. janvāra starpposma pārskatīšanas gadījumā). Šādos gadījumos – atkarībā no dzīves dārdzības pieauguma apmēra – starpposma pārskatīšana stājas spēkā 1. vai 16. novembrī, savukārt ikgadējā pārskatīšana stājas spēkā 1. vai 16. maijā.

3.2.To korekcijas koeficientu pārskatīšana, kurus piemēro ES ierēdņu un pārējo darbinieku atalgojumam un pensijām Eiropas Savienībā (Civildienesta noteikumu 64. panta otrā daļa)

Saskaņā ar Civildienesta noteikumu 64. pantu ierēdņa atalgojumu, kas izteikts euro, izvērtē pēc likmes, kas atkarībā no dzīves apstākļiem dažādās dienesta vietās ir lielāka par, mazāka par vai vienāda ar 100 %. Beļģijā un Luksemburgā nepiemēro nekādu korekcijas koeficientu, ņemot vērā to, ka šīs dienesta vietas izmanto kā atsauces vietas koeficientu aprēķināšanai un tās ir galvenās un sākotnējās atrašanās vietas lielākajai daļai iestāžu.

Turklāt korekcijas koeficientus nosaka vai atceļ, kā arī katru gadu pārskata saskaņā ar XI pielikumu. Attiecībā uz pārskatīšanu visas vērtības uzskata par atsauces vērtībām. Komisija pārskatītās vērtības divu nedēļu laikā pēc to pārskatīšanas informēšanas nolūkā publicē Eiropas Savienības Oficiālā Vēstneša C sērijā.

Civildienesta noteikumu XI pielikuma 8. pantā ir noteikts, ka vietās ar lielu dzīves dārdzības pieaugumu (ko mēra, izmantojot izmaiņas netiešajos indeksos) korekcijas koeficienti stājas spēkā pirms 1. janvāra (korekcijas koeficientu starpposma pārskatīšanas gadījumā) vai pirms 1. jūlija (korekcijas koeficientu ikgadējās pārskatīšanas gadījumā). Ikgadējās pārskatīšanas gadījumā, kad dzīves dārdzība, ko mēra ar netiešajiem indeksiem, pieaugusi par vairāk nekā 6 %, ikgadējā pārskatīšana stājas spēkā 16. maijā, nevis 1. jūlijā, un 1. maijā tad, ja dzīves dārdzība, kuru mēra ar netiešajiem indeksiem, pieaugusi par vairāk nekā 10 %.

Starpposma pārskatīšanas gadījumā, kad dzīves dārdzība, ko mēra ar netiešajiem indeksiem, pieaugusi par vairāk nekā 6 %, starpposma pārskatīšana stājas spēkā 16. novembrī, nevis 1. janvārī, un 1. novembrī tad, ja dzīves dārdzība, kuru mēra ar netiešajiem indeksiem, pieaugusi par vairāk nekā 10 %.

Saskaņā ar Civildienesta noteikumu XI pielikuma 3. pantu pārskatītos korekcijas koeficientus, kurus piemēro atalgojumam un pensijām, nosaka, pamatojoties uz attiecību starp XI pielikuma 1. pantā minēto atbilstošo ekonomisko paritāti un Civildienesta noteikumu 63. pantā attiecīgajām valstīm noteiktajiem valūtu maiņas kursiem.

Atalgojuma ekonomiskā paritāte nosaka pirktspējas ekvivalenci attiecībā uz atalgojumu, kuru maksā Briselē, kas ir atsauces pilsēta, salīdzinājumā ar atalgojumu, kuru maksā citās dienesta vietās (izņemot Luksemburgu, kur nepiemēro nekādu korekcijas koeficientu). Eurostat aprēķina minēto ekonomisko paritāti, vienojoties ar dalībvalstu valsts statistikas iestādēm.

Pensiju ekonomiskā paritāte nosaka pirktspējas ekvivalenci attiecībā uz pensijām, ko maksā Beļģijā kā atsauces valstī, salīdzinājumā ar pensijām, ko maksā citās dzīvesvietas valstīs. Eurostat aprēķina minēto ekonomisko paritāti, vienojoties ar valstu statistikas iestādēm. Saskaņā ar Civildienesta noteikumu XIII pielikuma 20. pantu koeficientus (“korekcijas koeficientus”) piemēro tikai tai pensijas daļai, kas atbilst līdz 2004. gada 1. maijam iegūtajām pensijas tiesībām. Minimālais pensijām piemērojamais korekcijas koeficients ir 100.

Saskaņā ar Civildienesta noteikumu VII pielikuma 17. panta 3. punktu noteiktiem ierēdņu un pārējo darbinieku veiktajiem pārskaitījumiem piemēro īpašus koeficientus (“korekcijas koeficientus”).

3.3.To koeficientu (“korekcijas koeficientu”) pārskatīšana, kuri piemērojami trešās valstīs strādājošu ES ierēdņu, pagaidu darbinieku un līgumdarbinieku atalgojumam (Civildienesta noteikumu X pielikuma 13. panta pirmā daļa)

Civildienesta noteikumu X pielikuma 11., 12. un 13. pantā ir paredzēti noteikumi attiecībā uz to ierēdņu un pārējo darbinieku atalgojumu, kuri strādā trešās valstīs. Atalgojumu izmaksā euro Eiropas Savienībā, un uz to attiecas koeficients (“korekcijas koeficients”), kas ir piemērojams Beļģijā strādājošo ierēdņu atalgojumam, bet pēc ierēdņa pieprasījuma visu vai daļu atalgojuma var izmaksāt dienesta vietas valsts valūtā. Šādā gadījumā uz to attiecas koeficients (“korekcijas koeficients”), kas ir spēkā dienesta vietas valstī, un to konvertē pēc atbilstošā valūtas maiņas kursa.

Lai, ciktāl tas iespējams, Savienības ierēdņiem, pagaidu darbiniekiem un līgumdarbiniekiem nodrošinātu līdzvērtīgu pirktspēju neatkarīgi no dienesta vietas, koeficientu (“korekcijas koeficientu”) reizi gadā pārskata saskaņā ar Civildienesta noteikumu XI pielikumu. Attiecībā uz pārskatīšanu visas vērtības uzskata par atsauces vērtībām. Komisija pārskatītās vērtības divu nedēļu laikā pēc to pārskatīšanas informēšanas nolūkā publicē Eiropas Savienības Oficiālā Vēstneša C sērijā.

Eurostat aprēķina ekonomisko paritāti, lai nodrošinātu pirktspējas ekvivalenci attiecībā uz atalgojumu, ko maksā Briselē, salīdzinājumā ar atalgojumu, kuru maksā citās dienesta vietās trešās valstīs. Koeficientu (“korekcijas koeficientu”) iegūst, dalot ekonomiskās paritātes vērtību ar valūtas maiņas kursu. Piemērojamo maiņas kursu nosaka saskaņā ar ES vispārējā budžeta īstenošanas noteikumiem, un tas atbilst maiņas kursam koeficientu (“korekcijas koeficientu”) piemērošanas dienā.

3.4.ES ierēdņu un pārējo darbinieku atalgojuma un pensiju starpposma pārskatīšana Eiropas Savienībā (Civildienesta noteikumu 65. panta 2. punkts)

Civildienesta noteikumu 65. panta 2. punktā ir paredzēts, ka būtisku dzīves dārdzības izmaiņu gadījumā 65. panta 1. punktā minētās summas un 64. pantā minētos koeficientus pārskata saskaņā ar XI pielikumu. Komisija pārskatītās summas un koeficientus (“korekcijas koeficientus”) divu nedēļu laikā pēc pārskatīšanas informācijas nolūkā publicē Eiropas Savienības Oficiālā Vēstneša C sērijā.